b'\n_START_ARTICLE_\nUusittavuus\n_START_PARAGRAPH_\nUusittavuus (engl. reproducibility) tarkoittaa tieteellisen tutkimuksen toistamista siten ett\xc3\xa4 toinen tutkija voi saada alkuper\xc3\xa4ist\xc3\xa4 tutkimusta noudattamalla t\xc3\xa4sm\xc3\xa4lleen samat tutkimustulokset. Uusittavissa olevan tutkimuksen datan tulee olla sellaista ett\xc3\xa4 se on saatavilla. Uusittavuutta heikent\xc3\xa4\xc3\xa4 luottamuksellinen, yksityisomistuksessa oleva data. Uusittavuus koskee samasta aineistosta saatavia tutkimustuloksia. Tutkimuksen toistamista sen perusl\xc3\xb6yd\xc3\xb6sten vahvistamiseksi eri aineistolla kutsutaan replikoinniksi._NEWLINE_Ei-uusittavuus koskee erityisesti biol\xc3\xa4\xc3\xa4ketiedett\xc3\xa4. Yksi ei-uusittavien tutkimusten syy on vilpillisyys, mihin kannustaa tutkijan tarve julkaista korkean vaikuttavuuskertoimen julkaisussa. Muita syit\xc3\xa4 ovat koeasetelman suunnittelun virheet sek\xc3\xa4 tilastollisen analyysin virheet._NEWLINE_Tutkimukset jotka eiv\xc3\xa4t ole uusittavissa koituvat kalliiksi. Tutkimukset jotka eiv\xc3\xa4t ole uusittavissa maksavat er\xc3\xa4\xc3\xa4n arvion mukaan yhdysvaltalaisille tutkijoille 28 miljardia Yhdysvaltojen dollaria vuodessa. Kustannukset johtuvat siit\xc3\xa4 ett\xc3\xa4 ei-uusittavuus aiheuttaa suurta tehottomuutta tieteellisess\xc3\xa4 tutkimusty\xc3\xb6ss\xc3\xa4. Tutkijat seuraavat v\xc3\xa4\xc3\xa4ri\xc3\xa4 johtolankoja._NEWLINE_Kes\xc3\xa4ll\xc3\xa4 2016 suoritetun kyselyn perusteella tiede on k\xc3\xa4rsinyt uusittavuuskriisist\xc3\xa4, kun tutkijat eiv\xc3\xa4t ole kyenneet uusimaan kollegoidensa kokeiden tuloksia. Yli 70 prosenttia tutkijoista on yritt\xc3\xa4nyt uusia kollegansa kokeen siin\xc3\xa4 onnistumatta. Nature-julkaisu on sittemmin edellytt\xc3\xa4nyt julkaistavilta tutkimuksilta huomion kiinnitt\xc3\xa4mist\xc3\xa4 siihen miten joku muu voisi uusia kokeen._NEWLINE_Alankomaiden tiedeakatemian mukaan uusittavuudesta pit\xc3\xa4isi tehd\xc3\xa4 normaali osa empiirisi\xc3\xa4 tieteit\xc3\xa4. My\xc3\xb6s Yhdysvaltojen tiedeakatemia ja Brittil\xc3\xa4inen psykologiyhteis\xc3\xb6 ovat kiinnitt\xc3\xa4neet huomiota uusittavuuteen.'